Vrou vas weens polisieman se moordFoto: SAPD, Facebook Die Valke het in ŉ verklaring gesê die 35-jarige vrou is Sondag saam met drie ander verdagtes, onderskeidelik 19, 30 en 34 jaar oud, in hegtenis geneem. Maroela Media het vroeër berig Concoshi se liggaam is op die agtersitplek van sy motor gevind wat verlate op ŉ pad tussen Riebeeckstad en Thabong aangetref is. Merke op Concoshi se nek het aangedui dat hy verwurg is. Hy het ook wonde aan sy kop gehad. Concoshi was lid van die Welkom-misdaadvoorkomingseenheid. “Lede van die Valke se taakspan wat spesialiseer in polisiemoorde het hulle dadelik op hierdie saak toegespits om die misdadigers te laat boet. Hul ondersoek het tot die inhegtenisneming van die oorledene se vrou en haar drie medepligtiges gelei,” lui die verklaring. Al vier verdagtes sal binnekort in die Welkom-landdroshof verskyn op aanklag van moord.